Man in hof wat glo identiteitskaarte verkoopArgieffoto ŉ Man het Vrydag in die Brits-landdroshof in Noordwes verskyn op aanklag van bedrog nadat hy glo onwettig identiteitskaarte verkoop het. “Aibi Simon Pelle (46) bly in aanhouding tot sy formele aansoek om borgtog op 5 Augustus,” het kol. Sabata Mokgwabone, woordvoerder van die polisie, gesê. Pelle, van Letlhabile naby Brits, is op 22 Julie op ŉ plaas in Assen in hegtenis geneem nadat die polisie ŉ skootrekenaar, drukker en lamineermasjien by hom gevind het. “Tydens die inhegtenisneming is daar bevind dat die beskuldigde onwettig identiteitsdokumente en geboortesertifikaate vervaardig en dit aan Malawiërs en Mosambiekers verkoop het,” het Mokgwabone bygevoeg. Die man het na bewering die identiteitskaarte in Assen, Kameeldrift en Krokodilplaas verkoop. “Volgens die voorlopige ondersoek het die verdagte ook ŉ hangende bedrogsaak rakende ŉ voorval in Desember 2014 in Mpumalanga, waar dieselfde modus operandi gebruik is om valse dokumente aan uitlanders uit te reik,” het hy gesê.